偕同乡友宴崇文门邸园归而有诗
黄雀自语樱桃枝，暮林来索停云诗。雏儿泥唱小红曲，病人愁对新绿卮。梦回冰簟初凉转，一寸乡心似荷卷。不须静挹沈香薰，腻袖分明得苍藓。诸君放诞无束羁，我还左袒新葛衣。高风远郭孤鸿下，小雨空阶一蝶飞。各含幽想眷团扇，那有閒情问夕晖？不辞百罚蒲萄酒，碧月沄沄动杨柳。醉谁扶我上雕鞍，驮梦天街踏星斗。
主题：思乡
情感：想家